DOI: 10.14457/tu.the.2021.1050
title: ข้อเสนอทางนโยบายภาครัฐในแนวทางแก้ปัญหาการขาดแคลนแรงงานเพื่อขับรถบรรทุกขนส่งสินค้า: กรณีศึกษา ผู้ประกอบการขนส่งด้วยรถบรรทุกในจังหวัดปทุมธานี

description: การศึกษาวิจัยเรื่อง “ข้อเสนอทางนโยบายภาครัฐในแนวทางแก้ปัญหาการขาดแคลนแรงงานเพื่อขับรถบรรทุกขนส่งสินค้า กรณีศึกษา: ผู้ประกอบการขนส่งรถด้วยรถบรรทุกในจังหวัดปทุมธานี” มีวัตถุประสงค์ 1) เพื่อศึกษาแนวทางเลือกแก้ไขปัญหาการขาดแคลนแรงงานเพื่อขับรถบรรทุกของผู้ประกอบขนส่งด้วยรถบรรทุกในจังหวัดปทุมธานี 2) เพื่อประเมินแนวทางเลือกที่เหมาะสมที่ใช้ในการแก้ไขปัญหาการขาดแคลนแรงงาน เพื่อขับรถบรรทุกของผู้ประกอบขนส่งด้วยรถบรรทุกในจังหวัดปทุมธานี 3) เพื่อจัดทำข้อเสนอแนะทางนโยบายให้กับผู้มีส่วนเกี่ยวข้องในการดำเนินการแก้ไขปัญหาการขาดแคลนแรงงาน เพื่อขับรถบรรทุกของผู้ประกอบขนส่งด้วยรถบรรทุกในจังหวัดปทุมธานี โดยเป็นการวิจัยเชิงคุณภาพมีการค้นคว้าข้อมูลจากเอกสารและงานวิจัย วารสาร งานเขียนหนังสือ แนวคิดทฤษฎี และศึกษาจากนโยบายจากภาครัฐ กฎหมาย คำสั่ง ประกาศระเบียบวิธีปฏิบัติที่เกี่ยวข้องกับพนักงานขับรถบรรทุกขนส่งสินค้าและงานวิจัยที่เกี่ยวข้องรวมถึงมีการเก็บข้อมูลจากการสัมภาษณ์พนักงานขับรถ ผู้ประกอบการและผู้เชี่ยวชาญด้านการขนส่งสินค้า แล้วรวบรวมข้อมูลเพื่อทำการวิเคราะห์และสรุปผลการศึกษาวิจัย ผู้ศึกษาได้กำหนดเป็น 3 แนวทางเลือก ได้แก่ ทางเลือกที่ 1. การพัฒนาคุณภาพชีวิตของพนักงานขับรถบรรทุกขนส่งสินค้า ทางเลือกที่ 2. การสร้างพนักงานขับรถบรรทุกขนส่งสินค้ามืออาชีพ และทางเลือกที่ 3. การนำเทคโนโลยีรถบรรทุกขนไร้คนขับมาใช้ในประเทศไทย โดยมีเกณฑ์การประเมินทางเลือก 3 วิธี คือ 1. นโยบาย กฎระเบียบ และมาตรการของหน่วยงานรัฐ 2. บทบาทหน้าที่ของหน่วยงานรัฐ 3. ความเป็นไปได้ในการดำเนินการ โดยได้ผลการศึกษาดังนี้แนวทางเลือกที่ 1 การพัฒนาคุณภาพชีวิตของพนักงานขับรถบรรทุกขนส่งสินค้า ภาครัฐควรส่งเสริมคุณภาพชีวิตในการทำงานของพนักงาน 8 ด้าน ได้แก่ ด้านค่าตอบแทนที่เพียงพอและยุติธรรม ด้านความก้าวหน้าและความมั่นคง ด้านการได้รับการพัฒนาทักษะและการใช้ความสามารถ ด้านสัมพันธภาพระหว่างบุคคล ด้านสภาพแวดล้อมที่ดีและปลอดภัย ด้านความสมดุลระหว่างชีวิตส่วนตัวกับการทำงาน ด้านการได้ทำงานที่เป็นประโยชน์ต่อสังคม และด้านการได้รับการปกป้องสิทธิส่วนบุคคล ทั้งนี้เพื่อสร้าง ขวัญ กำลังใจ และความรู้สึกพึงพอใจในการทำงาน ซึ่งจะส่งผลต่อการเพิ่มประสิทธิภาพและประสิทธิผลของทรัพยากรมนุษย์เป็นรากฐานที่สำคัญในการพัฒนาประเทศ หากว่าคนนั้นมีคุณภาพ มีคุณธรรม และมีจริยธรรมอันดี การพัฒนาประเทศจะเป็นไปได้อย่างมีประสิทธิภาพสูงสุดเช่นกันแนวทางเลือกที่ 2 การสร้างพนักงานขับรถบรรทุกมืออาชีพ เป็นข้อเสนอแนะเชิงปฏิบัติการในระยะยาว เพื่อสร้างทรัพยากรมนุษย์ในสายอาชีพพนักงานขับรถบรรทุกขนส่งสินค้า สู่ความสำเร็จนั้น ภาครัฐจำเป็นต้องทำอย่างเป็นระบบและมีการจัดหลักสูตรการเรียนรู้ที่ทันสมัย ทั้งภาคทฤษฏีและปฏิบัตินำเทคโนโลยีมาใช้เพื่อความรวดเร็วและทันสมัย เพื่อให้สอดคล้องต่อนโยบาย กฎระเบียบ และมาตรการของหน่วยงานต่าง ๆ ของรัฐ เพื่อจะได้เป็นการสร้างพนักงานขับรถบรรทุกมืออาชีพ พัฒนาวิชาชีพพนักงานขับรถบรรทุกขนส่งสินค้าแบบองค์รวมอย่างยั่งยืนแนวทางเลือกที่ 3 การนำเทคโนโลยีรถบรรทุกขนไร้คนขับมาใช้ในประเทศไทย จะส่งผลกระทบต่อสังคม ธุรกิจ และการดำเนินชีวิตของผู้คนอย่างมากในอีกไม่กี่ปีข้างหน้า นำไปสู่การเปลี่ยนแปลงและผลกระทบในอนาคต มีความจำเป็นอย่างยิ่งที่จะต้องได้รับการสนับสนุนจากภาครัฐในเชิงนโยบายอย่างครอบคลุม เพื่อให้หน่วยงานต่าง ๆ ให้การสนับสนุนพัฒนาทั้งด้านเทคโนโลยี นวัตกรรม มาตรฐาน กฎหมาย กฎระเบียบต่าง ๆ อย่างไรก็ตาม ผู้ศึกษาได้เลือกแนวทางเลือกที่ 1. การพัฒนาคุณภาพชีวิตของพนักงานขับรถบรรทุกขนส่งสินค้า และแนวทางเลือกที่ 2. การสร้างพนักงานขับรถบรรทุกขนส่งสินค้ามืออาชีพ เนื่องจากเป็นแนวทางในการพัฒนาบุคลากร เพื่อที่จะทำให้พนักงานขับรถมีความก้าวหน้าในอาชีพและความมั่นคงในอาชีพ ความมั่นคงในชีวิตและครอบครัว รวมถึงเป็นการยกระดับวิชาชีพ ฐานะความเป็นอยู่ อีกทั้งเป็นการส่งเสริมการแก้ไขปัญหายากจน เสริมสร้างความสงบสุข สร้างขวัญกำลังใจและแรงจูงใจในการทำงาน และคุณภาพชีวิตที่ดีขึ้น เพื่อเป็นการธำรงรักษาให้พนักงานขับรถบรรทุกขนส่งสินค้าให้อยู่ในองค์กร และสร้างพนักงานขับรถมืออาชีพให้คงอยู่ในสายอาชีพนี้ต่อไป และนำไปสู่การสร้างแรงงานในสายอาชีพขับรถบรรทุกขนส่งสินค้าให้เพิ่มมากขึ้นและยั่งยืนในอนาคต ซึ่งถือเป็นการยกระดับวิชาชีพพนักงานขับรถ สามารถแก้ไขปัญหาการขาดแคลนแรงงานพนักงานขับรถบรรทุกขนส่งสินค้า เพื่อรองรับความต้องการของภาคอุตสาหกรรมการขนส่งที่ยังขาดแคลนอยู่ในขณะนี้ได้อย่างแท้จริง